บิ๊กSTARฟุ้งธุรกิจแกร่ง
ยอมรับมีคนจีบเปิดประตูรับพันธมิตรมั่นใจกฎหมายกีดกันสุขภัณฑ์จีนส่งผลดี
29 ต.ค. 2565

ยอมรับมีคนจีบเปิดประตูรับพันธมิตรมั่นใจกฎหมายกีดกันสุขภัณฑ์จีนส่งผลดี
บิ๊ก STAR มึนหุ้นวิ่ง เชื่อบังคับใช้กฎหมายสุขภัณฑ์ ส.ค.ส่งผลดี ไม่ปิดประตูเปิดรับพันธมิตร คนรุมจีบตรึม 
นายสมชัย ว่องอรุณ ประธานกรรมการและกรรมการผู้อำนวยการ บริษัท สตาร์ ซานิทารีแวร์ (STAR) เปิดเผยว่า ตลาดหลักทรัพย์ได้สอบถามสาเหตุที่ราคาหุ้นและมูลค่าซื้อขายปรับตัวเพิ่มขึ้น ซึ่งไม่ทราบสาเหตุ เรื่องการซื้อขายหุ้นในตลาดต้องปล่อยให้เป็นไปตามสภาพตลาดและความต้องการซื้อขายของนักลงทุน ในฐานะที่เป็นผู้บริหาร ไม่สามารถเข้าไปยุ่งเกี่ยวได้
ประธานกรรมการและกรรมการผู้อำนวยการ STAR ประเมินว่า ราคาหุ้นที่ปรับตัวขึ้นน่าจะเกิดจากปัจจัยต่างๆ คือ สภาพตลาดและความต้องการซื้อขายของนักลงทุน ราคาหุ้นต่ำกว่ามูลค่าหุ้นทางบัญชี (Book Value) และต่ำกว่าค่าเฉลี่ยของอุตสาหกรรมเซรามิก ปัจจัยสุดท้าย การบังคับใช้พระราชกฤษฎีกา เรื่องมาตรฐานอุตสาหกรรมภาคบังคับของหมวดสุขภัณฑ์เซรามิกเดือน ส.ค.นี้ ส่งผลดีต่อสุขภัณฑ์ของ STAR
“ผมไม่ทราบสาเหตุราคาและการซื้อขายร้อนแรง แต่ถ้าดูจากพื้นฐานของ STAR จะเห็นว่าบุ๊กแวลูของหุ้นอยู่ 2 บาทกว่า ซึ่งราคายังต่ำกว่าบุ๊กแวลูมาก โดยเฉลี่ยในกลุ่มเซรามิกจะอยู่ 4-5 เท่า แต่ STAR ราคา 4-5 บาท ไม่ถึง 2 เท่า จึงไม่รู้ว่าเป็นเรื่องบุ๊กแวลูของ STAR ต่ำไปหรือไม่” ผู้บริหารแจง
สำหรับการบังคับใช้กฎหมายหมวดสุขภัณฑ์เซรามิกนี้ จะส่งผลดีต่อ STAR และสุขภัณฑ์ในประเทศ เป็นการกีดกันผลิตภัณฑ์ที่นำเข้าจากประเทศจีน ซึ่งที่ผ่านมาเข้ามาตีตลาดในประเทศไทยจำนวนมาก หลังจากบังคับใช้กฎหมายนี้แล้วผลิตภัณฑ์ที่ไม่ได้มาตรฐานจากสำนักงานมาตรฐานผลิตภัณฑ์อุตสาหกรรม (สมอ.) ไม่สามารถนำเข้ามาจำหน่ายได้
ทั้งนี้ ปีที่ผ่านมาสินค้าจากประเทศจีน ประเภทเครื่องใช้ไฟฟ้า อิเล็กทรอนิกส์ สุขภัณฑ์ มีมูลค่านำเข้ากว่า 1,000 ล้านบาท เทียบกับ 8 ปีที่ผ่านมานำเข้าไม่ถึง 20 ล้านบาท เห็นได้ว่าสินค้านำเข้าจากประเทศจีนมีการเติบโตสูงมาก
“หลังจากที่กฎหมายบังคับเดือน ส.ค.นี้ สินค้าที่ไม่ได้มาตรฐานจะต้องหายไป เป็นผลดีกับ STAR เพราะโทษแรงมาก เป็นโทษอาญาทั้งจำและปรับ” นายสมชัย กล่าว
นายสมชัย กล่าวอีกว่า STAR เป็นผู้ประกอบการสุขภัณฑ์คนไทยรายเดียวที่เหลืออยู่ในมาตรฐานโลก ถือเป็นความภูมิใจอย่างมาก แต่ก็ไม่ปิดกั้นพันธมิตรใหม่ที่สนใจเข้ามาร่วมทุน ยอมรับว่าที่ผ่านมามีคนสนใจสอบถามเข้ามาหลายราย
ด้านการขายใบสำคัญแสดงสิทธิซื้อหุ้นสามัญชุดที่ 2 (STAR-W 2) เป็นการซื้อขายของผู้ถือหุ้น ไม่สามารถเปิดเผยได้ เป็นการขายเล็กน้อย แต่หากผู้ถือ STAR-W 2 ใช้สิทธิแปลงสภาพเต็มจำนวนจะถือหุ้นเพียง 20% ของหุ้นทั้งหมดของบริษัทเท่านั้น ขณะที่นายสมชัยและกลุ่มพันธมิตรเป็นผู้ถือหุ้นใหญ่เกินกว่า 50% 
สำหรับกระแสข่าวลือว่าผู้ประกอบการสุขภัณฑ์ในประเทศและเป็นผู้นำตลาดปูนซีเมนต์ไทยรายใหญ่มีความสนใจขอซื้อหุ้น STAR นั้น นายสมชัย กล่าวว่า การประชุมกลุ่มเซรามิกร่วมกันทุกเดือน ซึ่งนายสมชัยเป็นประธานกลุ่มมา 6 ปี และมีโอกาสพบกับบริษัทปูน แต่ไม่เคยคุยกันเรื่องนี้